b'\n_START_ARTICLE_\nTr\xc3\xb8ndelag\n_START_PARAGRAPH_\nTr\xc3\xb8ndelag on Norra keskosas asuv geograafiline piirkond (landsdel), mis koosneb kahest maakonnast (fylke): Nord-Tr\xc3\xb8ndelag ja S\xc3\xb8r-Tr\xc3\xb8ndelag. Algselt moodustasid ka Nordm\xc3\xb8re ja Romsdali piirkonnad ning Bindali omavalitsus osa Tr\xc3\xb8ndelagist ja sealsed elanikud r\xc3\xa4\xc3\xa4givad t\xc3\xa4nap\xc3\xa4evalgi Tr\xc3\xb8ndelagi murdega (Tr\xc3\xb8ndersk) sarnanevat murret. Koos M\xc3\xb8re og Romsdali maakonnaga moodustab piirkond osa Kesk-Norrast. Tr\xc3\xb8ndelagi piirkonna pindala on 41 260 ruutkilomeetrit._NEWLINE_Tr\xc3\xb8ndelagist p\xc3\xa4rit inimest kutsutakse nimetusega Tr\xc3\xb8nder. Tr\xc3\xb8ndelagi suurim linn ja piirkonna mitteametlik pealinn on Trondheim (S\xc3\xb8r-Tr\xc3\xb8ndelagi maakonnas), mis oli ka Norra esimene pealinn. Piirkonnas r\xc3\xa4\xc3\xa4gitavat murret iseloomustab enamiku s\xc3\xb5nade l\xc3\xb5pus olevate t\xc3\xa4ish\xc3\xa4\xc3\xa4likute kadu (vtl\xc3\xb5pukadu).\n_START_SECTION_\nVarasem ajalugu\n_START_PARAGRAPH_\nInimesed on Tr\xc3\xb8ndelagi piirkonnas elanud tuhandeid aastaid. Varajasel germaani rauaajal oli Tr\xc3\xb8ndelag jaotatud mitmeks v\xc3\xa4ikeseks kuningriigiks (fylki). Erinevatel kuningriikidel oli \xc3\xbchine seadus ja algne parlament ehk ting. Seda Frosta poolsaarel peetud tingi kutsuti nimega Frostating ja m\xc3\xb5ned ajaloolased on pidanud seda esimeseks tegelikuks demokraatiaks.\n_START_SECTION_\nAlates 17. sajandist\n_START_PARAGRAPH_\nTr\xc3\xb8ndelag (koos osadega M\xc3\xb8re og Romsdalist) loovutati 1658. aasta Roskilde rahuga l\xc3\xbchiajaliselt Rootsile ja kuni piirkonna tagastamiseni Taani-Norrale 1660. aasta Kopenhaageni rahuga valitses seda ala Rootsi kuningas Karl X Gustav. Selle aja jooksul sundv\xc3\xa4rbasid rootslased Tr\xc3\xb8ndelagis 2000 meest, sundides mehi ja poisse vanuses v\xc3\xa4hemalt 15 aastat liituma Rootsi s\xc3\xb5jav\xc3\xa4ega v\xc3\xb5itluses Poola ja Brandenburgi vastu. Karl X Gustav kartis, et Tr\xc3\xb8ndelagi elanikud t\xc3\xb5usevad Rootsi vallutajate vastu \xc3\xbcles ja pidas targemaks hoida suurt osa mehi sealt eemal. Vaid kolmandik meestest naasis \xc3\xbcldse kunagi oma kodudesse. M\xc3\xb5ned neist pidid asuma \xc3\xbcmber Eesti Rootsile kuulunud ossa, kuna rootslased arvasid, et seal on Tr\xc3\xb8ndelagi elanikke kergem valitseda (rakendades seega ammust maksiimi jaga ja valitse)._NEWLINE_P\xc3\xb5hjas\xc3\xb5ja ajal, 1718. aasta s\xc3\xbcgisel, andis Rootsi kuningas Karl XII kindral Carl Gustaf Armfeldtile k\xc3\xa4su juhtida oma 10 000 mehest koosnev armee Tr\xc3\xb8ndelagi ja vallutada Trondheim. Kuna armee sai Rootsist varustust juurde halvasti, pidi tema armee elatuma sellest, mida Norras k\xc3\xa4tte saadi, p\xc3\xb5hjustades sellega piirkonna elanikele suuri kannatusi. Armfeldti s\xc3\xb5jak\xc3\xa4ik luhtus: Trondheimi kaitsjatel \xc3\xb5nnestus tema piiramine tagasi t\xc3\xb5rjuda. P\xc3\xa4rast seda, kui Karl XII L\xc3\xb5una-Norras Fredrikstenis tapeti, anti Armfeldtile k\xc3\xa4sk tagasi Rootsi suunduda. J\xc3\xa4rgnenud tagaajamise k\xc3\xa4igus sattusid tema 6000 veel elus olevat r\xc3\xa4baldunud r\xc3\xb5ivastes ja n\xc3\xa4lgivat karoliini \xc3\xa4geda lumetormi k\xc3\xa4tte. Tuhanded karoliinid k\xc3\xbclmusid Norra m\xc3\xa4gedes surnuks ja elluj\xc3\xa4\xc3\xa4nutest sajad j\xc3\xa4id elu l\xc3\xb5puni santideks (nn Karoliinide surmamarss)._NEWLINE_Aastal 1804 jagati piirkond kaheks administratiivseks maakonnaks.\n_START_SECTION_\nKultuur\n_START_PARAGRAPH_\nPiirkonna ametlik teater asub Trondheimis ja kannab nime Tr\xc3\xb8ndelag Teater. Alates 1954. aastast etendatakse igal aastal Verdali omavalitsuses Stiklestadi k\xc3\xbclas P\xc3\xbcha Olavi m\xc3\xa4lestuseks ajaloolist n\xc3\xa4item\xc3\xa4ngu "P\xc3\xbcha Olavi draama"._NEWLINE_Piirkonda tuntakse ka kohaliku puskari ehk karsk\'i poolest. Olgugi et see on ametlikult keelatud, on selle valmistamisel m\xc3\xb5nes Tr\xc3\xb8ndelagi osas j\xc3\xa4tkuvalt oluline roll. Tavaliselt segatakse jooki kohviga (l\xc3\xb5una pool kasutatakse pigem filtrikohvi ja p\xc3\xb5hja pool pakutakse jooki nii lahja kohviga kui v\xc3\xb5imalik)._NEWLINE_Piirkonna rahvusroaks on supilaadne roog sodd ehk keedetud puljongis serveeritud lamba- v\xc3\xb5i veiseliha ja lihapallid. Tr\xc3\xb8ndelag on \xc3\xbcks Norra k\xc3\xb5ige viljakamaid piirkondi ja sealne p\xc3\xb5llumajandustoodang on rikkalik. Suurem osa toodangust j\xc3\xb5uab Norra kooperatiivsesse piima- ja lihas\xc3\xbcsteemi, kuid talutoodangu osat\xc3\xa4htsus j\xc3\xa4rjest suureneb ja talutootmine on p\xc3\xbcsivalt kasvav tegevusala._NEWLINE_Trondheimis pakutakse k\xc3\xb5rgetasemelist d\xc5\xbe\xc3\xa4ssiharidust ja t\xc3\xa4nu seal 2010. aastal avatud muuseumile Rockheim on Trondheim ka piirkondlik rokkmuusikakeskus. Tr\xc3\xb8ndelag on tuntud ka oma rokkmuusika stiili poolest, mida sageli esitatakse kohalikus murdes ja mida kutsutakse nimetusega tr\xc3\xb8nderrock._NEWLINE_19. sajandi l\xc3\xb5pu Tr\xc3\xb8ndelagist p\xc3\xa4rit kohalik lambat\xc3\xb5ug (hall Tr\xc3\xb8nderi lammas) on ohustatud liik ja alles on veel ligikaudu 50 isendit. Piirkonnas p\xc3\xbc\xc3\xbctakse liiki taaselustada.'